TPOLY ตุน backlog แล้วกว่า 5.7 พันลบ.ยื่นประมูลงานอีก 3-4 โครงการ
TPOLY ตุน backlog แล้วกว่า 5.7 พันลบ.ยื่นประมูลงานอีก 3-4 โครงการ
15 ก.ค. 2558

นายไชยณรงค์ จันทร์พลังศรี กรรมการผู้จัดการใหญ่ บริษัท ไทยโพลีคอนส์ จำกัด (มหาชน) หรือ TPOLY เปิดเผยว่า ขณะนี้บริษัทมีงานในมือ (Backlog) กว่า 5,700 ล้านบาท จะทยอยรับรู้เป็นรายได้ต่อไป ซึ่งยังไม่นับรวมงานรับเหมาโครงการโรงไฟฟ้าชีวมวลของบมจ.ทีพีซี เพาเวอร์ โฮลดิ้ง (TPCH) ซึ่งเป็นบริษัทย่อยจำนวน 3 โครงการ มูลค่ารวม 2,000 ล้านบาท และอยู่ระหว่างยื่นประมูลงานอีก 3-4 โครงการ
ทั้งนี้ ปริมาณงานในมือที่มีอยู่จะช่วยผลักดันให้แนวโน้มผลการดำเนินงานในช่วงครึ่งปีหลังจะขยายตัวต่อเนื่องจากครึ่งปีแรกที่เติบโตอย่างมีนัยสำคัญเมื่อเทียบกับช่วงเดียวกันของปีก่อน และมั่นใจว่าในปีนี้จะพลิกกลับมามีกำไรอีกครั้ง หลังจากในช่วงที่ผ่านมาได้มีการปรับโครงสร้างองค์กรใหม่ ขณะที่ยังเตรียมเปิดตัวโครงการอสังหาริมทรัพย์แนวราบใหม่ในช่วงปลายปีนี้ด้วย
นายไชยณรงค์ กล่าวอีกว่า ส่วนความคืบหน้าของโครงการ Greenwich ซึ่งเป็น Town Home 3 ชั้น สไตล์โมเดิร์น ย่านรามอินทรา มูลค่าโครงการ 750 ล้านบาท มีทั้งหมด 174 ยูนิต ล่าสุดมียอดโอน 109 หลัง รอโอน 16 หลัง คาดว่าจะสามารถปิดโครงการได้ภายในปี 59 แน่นอน
นอกจากนี้ บริษัทยังเตรียมเปิดตัวโครงการอสังหาริมทรัพย์แนวราบ ย่านถนนหทัยราษฎร์ โดยคาดว่าจะเปิดตัวได้ในช่วงปลายปีนี้ มูลค่าประมาณ 390 ล้านบาท เนื่องจากมองว่าความต้องการที่อยู่อาศัยในย่านนี้ยังมีอยู่มาก และแนวโน้มอัตราดอกเบี้ยที่อยู่ในระดับต่ำ เชื่อว่าจะสามารถกระตุ้นกำลังซื้ออสังหาริมทรัพย์ ทั้งในส่วนของซื้อเพื่อการอยู่อาศัย หรือซื้อเพื่อการลงทุน